**NARATÍVA V DETSKEJ REČI**

1. **ČO SÚ NARATÍVA?**

**Úloha:**

Spomeňte si na rozprávku O medovníkovom domčeku a pokúste sa prerozprávať jej dej niekomu. Vyhľadajte literárny text k danej rozprávke, prečítajte si ho a porovnajte svoj spôsob podania deja s literárnym (úvod, postavy, zápletka, rozuzlenie, záver).

Prerozprávaním deja ste povedali príbeh, teda súbor udalostí, ktoré ste uviedli v istej časovej následnosti a príčinno-dôsledkových vzťahoch. Pritom ste použili naratíva, teda výpovede, ktoré sa vzťahujú k jednej udalosti.

1. **AKÁ JE NARATÍVNA KOMPETENCIA DIEŤAŤA PREDŠKOLSKÉHO A MLADŠIEHO ŠKOLSKÉHO VEKU**

**Základné komponenty spontánneho rozprávania životných príbehov:**

1. **Abstrakt** – vlastný začiatok príbehu, napr. Poviem vám príbeh o...
2. **Orientácia** – predstavenie prostredia, opis postáv, miesta, času (Kde bolo, tam bolo...).
3. **Konflikt, zápletka.**
4. **Hodnotenie** – komentár, bližšie vysvetlenie príbehu.
5. **Rozuzlenie, riešenie zápletky.**
6. **Záverečná pasáž** – posledné vyjadrenie rozprávača (A to je koniec.; Tak to naozaj bolo.).

**Úloha:**

Požiadajte dieťa predškolského veku, aby vám prerozprávalo dej rozprávky

O medovníkovom domčeku. Pokúste sa ho analyzovať na základe predchádzajúcich komponentov rozprávania príbehov. Čo dieťa ešte nemá zvládnuté? Svoje závery zapíšte.

**Zopakujte si** – **Čo potrebujeme vedieť pri pôsobení na reč dieťaťa?**

1. Poznať jazyk – znaky rozprávacieho slohového postupu.
2. Poznať myslenie a reč dieťaťa (tvorba pamäťových stôp, vnímanie času, chápanie príčinnsosti, zovšeobecňovanie – hypergeneralzácie modelov príbehu; rozvoj naratívnej kompetencie dieťaťa predškolského a mladšieho školského veku).
3. Poznať metódy stimulácie detskej reči – spôsob rozvoja naratívnej kompetencie.

**Úloha:**

Zopakujte si znaky rozprávacieho slohového postupu.

**a)**

**b) Ako ovplyvňuje prerozprávanie alebo vytvorenie príbehu myslenie dieťaťa**

Prečo dieťa vo veku 2 – 3 rokov ešte nedokáže prerozprávať príbeh? Musí sa naučiť vnímať časovo-príčinné vzťahy. Vnímanie času súvisí s budovaním pamäti. ***Pre malé deti je ťažké sledovať stopu udalostí, ako nasledujú za sebou.*** Tieto ťažkosti spôsobuje hippokampus – prúžok mozgového tkaniva, ktorý sa podieľa na vytváraní pamäti, vyvíja sa ako jeden z posledných oblastí mozgu. Jeho dozrievanie podporujú príbehy, a preto je výborné vtiahnuť dieťa do deja príbehov. Malé deti žijú väčšinou prítomnosťou. Spomínať na to, čo sa stalo včera, je pre ne pomerne náročné. Cicavce okrem človeka si v hipoccampe (ktorý je umiestnený hlboko v mozgu) vytvárajú akúsi mapu okolia. Hippocampus ľudí sa podieľa na vytváraní pamäti, na zapamätávaní si poradia a času, v ktorom sa jednotlivé udalosti prihodili. Ak sa človek učí, ako veci spájať – keď hovorí o tom, čo bude robiť nabudúce – predcvičuje si všetky tieto funkcie.

Tak ako pri osvojovaní pravidiel jazyka, tak i pri osvojovaní naratívnej štruktúry zohráva dôležitú úlohu tendencia k zovšeobecňovaniu, k vytváraniu schémy príbehu. Ak dieťaťu často čítame ľudové rozprávky, dieťa má tendenciu tvoriť príbehy podľa zovšeobecneného rámca – Kde bolo, tam bolo... (napr. Kde bolo, tam bolo, žil raz jeden domček.) ... a to je koniec.

Do príbehov dieťa vkladá vlastné životné skúsenosti, poznanie sveta.

**Vývin naratívnej kompetencie dieťaťa predškolského a mladšieho školského veku:**

**1. Protonaratíva (2. – 3. rok)** – prvé formy naratív. Ide o stručné, jednoduché udalosti z nedávnej minulosti, ktoré zanechali v dieťati silný dojem.

*Som bol v škôlke a sme s hrali s autíčkom veľkým a ja som sa hral s autíčkom a som bol dlho a ocko neprišiel po mňa a už nič.*

**2. Jednoduché naratíva (od 4 rokov)** – elementy rozprávania sú pospájané koncepčne (sú spojené konaním postáv, prostredím, situáciou alebo príčinno-dôsledkovými vzťahmi), ale deti nevedia vytvoriť osnovu, ktorá by organizovala konanie postáv smerom k cieľu.

*Dneska sme mali mačičku a sme mačičku stále prenášali potom sme ju chvíľku nechali a potom sme jej dali jesť. Potom sme ju zase chvíľku nechali a potom sme ju hladkali. Potom sme sa s mačičkou hrali potom bola pod stromom a sme ju chvíľku nechali stále.*

**3. Pravé naratíva (po 5. roku)**

**a) neorganizované reťazce (5 rokov)** – logicky sú usporiadané správne, ale majú slabú konzistenciu vo vzťahu k téme,

***Dieťa:*** *Najprv sa predstaví.*

***Dospelý:*** *Dobre.*

***Dieťa:*** *Ahojte, kamaráti! Ja som koník, ktorý žije v krajine zázrakov a má veľmi rád deti a chcel som sa vám predstaviť, že som Sára.*

***Dospelý:*** *Dobre Sára, tak môžeš teraz porozprávať príbeh.*

***Dieťa:*** *Kde bolo tam bolo, bola raz jedna Emka a tá išla do zoologickej záhrady. S tatíkom. Išla na bicykli v sedačke. Išla sa pozrieť na zvieratká a ešte nevedela, že by ju opľula lama. A tak sa vybrala. Išla, išla a nakoniec prišla. Išla najprv ku kozičke, lebo oni sú dobré a Emka ich je kamarátka. A potom išla k opičkám sa pozrieť, čo robia. Či spia, či nespia, a im dala trávičku. A keď našla jahôdku, no tak dala aj jahôdku. A tak išla ďalej. Išla ku lame a chcela jej dať žihľavu, ale ju opľula na celé, na celé telo. Tatko ju musel vypľuť. (Opraví sa) Emka musela vypľuť z úst to. Tak išiel ju tatik umyť. Potom si sadla na slniečko, sa vysušila, ale už bolo veľa hodín. Trebalo sa napapať. Tak išli domov. Emka sa doma napapala, vyzliekla sa a dala mamke do práčky .... šaty.*

*A potom zrazu prišiel macko Pú k nej. A povedal: „Emka, kde si bola? Ja so taký smutný Macko, Macko Pú, lebo už prasiatko, tiger a dievčatko a psíček nie sú moji kamaráti (simulácia plaču). A tak išiel ku Emke si sadnúť na poličku. A potom Emka povedala: „Už je večer. Musím sa ísť navečeriať!*

***Dospelý:*** *Bola som ja pri lame.*

***Dieťa:*** *Bola som ja pri lame, tak musím sa navečeriať. Emka sa navečeriala dobrej žemličky s rybiačik...*

***Dospelý:*** *S rybkami.*

***Dieťa:*** *S rybkami a potom išla ľahnúť si do postele.*

***Dospelý:*** *A čo sa stalo, keď išla potom nabudúce k lame?*

***Dieťa:*** *Si ľahla a zaspala (simulácia odfukovania). A to už je príbehu...*

***Dospelý:*** *Ale ešte treba povedať Emi, čo bolo potom, nabudúce. Emka išla potom ešte do zoologickej záhrady? A rada chodila k lame? Čo sa potom stalo?*

***Dieťa:*** *Neviem.*

***Dospelý:*** *Emka už nech...*

***Dieťa:*** *...cela ísť ku lame, len ku opičkám a sa hrať.*

*A to už je príbehu koniec! Dobrú noc, deti!*

**Úloha:**

Vyznačte v texte jednotlivé komponenty príbehu. Ktoré sú tam prítomné a ktoré nie?

Všimnite si nadväznosť výpovedí vzhľadom na tému.

Zhodnoťte príbeh vzhľadom na pointu a zápletku.

**b) reťazce výpovedí centrované na protagonistu (9 rokov)** – autor príbehu organizuje a radí udalosti okolo hlavnej postavy, ale nezdôvodňuje jej konanie;

**c) kompletné naratíva (puberta)** – vysoká miera vzájomnej súvislosti medzi udalosťami, postavou a jej konaním, ktoré je aj zdôvodnené;

**d) komplexné naratíva (adolescencia)** – mnohonásobné kombinovanie udalostí a postáv bez ohrozenia logiky; téma sa člení na viaceré subtémy.

1. **STIMULÁCIA NARATÍVNEJ KOMPETENCIE**

Prostriedkom stimulácie naratív môžu byť obrázky, otázky, počúvanie a čítanie príbehov (rozprávok), domýšľanie príbehu cez slovné vyjadrenia a kresbu, prežitá skúsenosť a pod.

**Otázky**

Vhodné otázky podporujú myslenie, porozumenie textu, reprodukciu i tvorbu príbehu.

Otázky – uzavreté: vyžadujú si jednoslovnú odpoveď, odpoveď áno – nie alebo len jedinú správnu odpoveď.

– otvorené: existuje na ne viac než jedna odpoveď, vyžadujú viac premýšľania a argumentov

Otázky – 1. priame (reprodukčné): vyžadujú doslovnú odpoveď priamo z vypočutého alebo prečítaného materiálu,

2. úsudkové (na interpretáciu): vyžadujú odpoveď vyvodenú z faktov daných vo výklade alebo v príbehu,

3. na aplikáciu: vyžadujú aplikovanie prečítanej alebo vypočutej informácie na iné situácie, nájdenie súvislosti medzi tým, čo dieťa zažilo, a tým, čo čítalo a počúvalo,

4. hodnotiace: vyžadujú zaujať stanovisko k prečítanému alebo vypočutému, vysloviť názor.

**Úloha:**

Prečítajte si príbeh Zimomriavky z knihy Kvak a Čľup nepoznajú nudu (A. Lobel, Slniečkovo, 2011) a pokúste sa vytvoriť projekt zameraný na stimuláciu naratív – stimuláciu vytvorenia vlastného príbeh v predškolskom veku. Text najprv interpretujte. Použite pri tom všetky uvedené typy otázok.

**Fázy textotvorného procesu v primárnej škole:**

* motivácia,
* invencia (zhromažďovanie informácií),
* selekcia (výber z informácií a podnetov),
* kompozícia (tvorba osnovy),
* štylizácia (tvorba textu),
* editovanie (úprava) textu
* korektúra,
* publikácia (napr. čítanie pred triedou).

**Úloha:**

Prečítajte si a prezrite časopis Zips, roč. II., č. 3, 2012 a pokúste sa navrhnúť projekt na rozvoj písaných naratív v mladšom školskom veku. Využite aktivity z časopisu a postupujte podľa fáz textotvorného procesu, teda najprv využite motiváciu, invenciu a selekciu – navrhnite témy (názvy textov), z ktorých si budú môcť deti vyberať. Téma by mala súvisieť s emocionálnym zážitkom, so skúsenosťou dieťaťa. Vo fáze invencie a selekcie pomôžte dieťaťu návrhom rôznych názvov textu o vílach.

1. **Kde nájsť ďalšie informácie a ukážky detských naratív?**

P. Harčaríková – M. Klimovič: Naratíva v detskej reči. Prešov: Pedagogická fakulta Prešoveskej univerzity v Prešove, 2011.